《蕙兰芳引 咏树兰》
清代·董元恺

西牖光风，正空谷、秋兰初发。看九畹遗芳，一种幽姿堪别。

疏林细叶，映满树、垂垂香雪。记携来岭海，人在瑶台冰阙。

种异珍珠，名传鱼子，数蕊千结。怕众草为群，独自亭亭欲绝。

玉茎紫艳，共伊清冽。爱多情、移傍枕函亲切。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。